Papersnake/gushiwen huggingface dataset:
送崔功曹赴越
高适（唐代）

传有东南别，题诗报客居。江山知不厌，州县复何如。

莫恨吴歈曲，尝看越绝书。今朝欲乘兴，随尔食鲈鱼。
早出
吕本中（宋代）

早出公莫厌，此心吾已灰。严风逸月落，晓气浃霜回。

疾病冲寒怯，衰迟畏事催。匆匆节渐去，衮衮事方来。

破壁诗犹在，荒城菊半摧。还家一樽酒，思与故人开。
边上晚秋
杜牧（唐代）

黑山南面更无州，马放平沙夜不收。

风送孤城临晚角，一声声入客心愁。
山行即事
王质（宋代）

浮云在空碧，来往议阴晴。
荷雨洒衣湿，蘋风吹袖清。
鹊声喧日出，鸥性狎波平。
山色不言语，唤醒三日酲。
破虏凯歌二十四首 其十一
周麟之（宋代）

只凭信誓画山河，二十馀年两国和。解道渝盟甘踣国，若为轻信马韩哥。
香炉起雾
吕成家（清代）

怪石当年列画图，天然形势拟香炉。轻笼薄雾浓还淡，细篆微烟有若无。

文豹潜藏看隐约，腾蛇吞吐认模糊。欲知兽炭频添处，有客吟诗正撚须。
感寓（三首）
徐有贞（明代）

阿阁何巍巍，高梁入穹苍。
飞梯十二重，宛在天中央。
上当北辰星，下见列宿光。
清风流绮疏，祥云自飘扬。
我时临其上，分明望四方。
山河遥郁盘，宇宙何茫茫。
威凤去已远，群鸢并翱翔。
缅怀轩辕氏，徙倚徒徬徨。¤
吊琼花
赵炎（宋代）

名擅无双气色雄，忍将一死报东风。他年我若修花史，合传琼花烈女中。
和周次公韵送郑恭叔城南并简次公
陈文蔚（宋代）

春山曾记别匆匆，多少传言诗句中。
远目不穷天万里，几随西日送片鸿。
题闻琴馆
许棠（唐代）

城非宓贱邑，馆亦号闻琴。乃是前贤意，常留化俗心。

代公存绿绮，谁更寄清音。此迹应无改，寥寥毕古今。
芍药四首
邵雍（宋代）

花不能言意已知，今君慵饮更无疑。
但知白酒留佳客，直待琼丹覆玉彝。
水仙
王柏（宋代）

翦叶葱偷巧，冰蕤独耐寒。
梅兄虽有伴，礬弟不同看。
山谷诗犹虽，逋仙影不单。
玉纤捧金{左角右戈}，谁遣慰儒酸。
关山月
邹登龙（宋代）

行人十年归不得，夜上戍楼看明月。
楼中星斗连太白，楼外关山雁飞绝。
雁飞绝，归不得，
镜时青蛾怨离别。前年出幽燕，
明月何团圆。去年上祁连，
明月复婵娟。月明照我长枕戈，
胡儿未灭将柰何。凭谁寄书问常娥，
征衲不来霜霰多。
次韵和甫咏雪
王安石（宋代）

奔走风云四面来，坐看山垄玉崔嵬。
平治险秽非无德，润泽焦崔是有才。
势合便疑包地尽，功成终欲放春回。
寒乡不念丰年瑞，只忆青天万里开。
挽燕
张芬（清代）

越海还山愿已违，隔帘娇语是耶非？好凭钗影传遗照，独伴花魂葬石矶。

一垒香泥閒画楝，几宵春梦别乌衣。可怜吟客斜阳里，泪墨盈笺招不归。
小游仙七首 其六
周密（宋代）

一笛吹云鹤夜归，九天清露冷仙衣。琪花千树风零落，应去人间作雪飞。
避贼书事十三首 其五
左纬（宋代）

搜山辄纵火，蹑迹皆操刀。小儿饥火逼，掩口俾勿号。

勿号可禁止，饥火弥煎熬。吾人古有命，困仆犹能逃。
朝中措
王武子（宋代）

画眉人去掩兰房。金鸭懒薰香。有恨只弹珠泪，无人与说哀肠。

玉颜云鬓，春花夜月，辜负韵光。闲看枕屏风上，不如画底鸳鸯。
习池醉归图
冯璧（金朝）

襄汉方屯十万兵，习池日往不曾醒。纷纷误晋皆渠辈，何独王家一宁馨。
墓田八咏 其三 表柱秋风
史鉴（明代）

华表揭新阡，峨峨奠荆楚。上有鹤飞归，时能作人语。
浣花亭陪川主王播相公暨僚同
薛涛（唐代）

西陆行终令，东篱始再阳。
绿英初濯露，金蕊半含霜。
自有兼材用，那同众草芳。
献酬樽俎外，宁有惧豺狼。
访含曦上人
卢仝（唐代）

三入寺，曦未来。辘轳无人井百尺，渴心归去生尘埃。
敩劝学诗寄锜铤镳诸弟 其三
梁朝钟（清代）

少年初未知，事理相背驰。于今始明白，养子欲经师。
野饮
仇远（元代）

土冈之西，竹树之下。
板屋三间，娱此隐者。
埘有肥鸡，廏有羸马。
岂无佳菊，采不盈把。
且漉我酒，放浪林野。
莫不饮食，知味者寡。
偈颂三十四首
释如净（宋代）

截断程途蓦直来，乾坤洞彻此门开。
左边拍兮右边吹，倒翻关捩起风雷。
题沈弟所作短轴 其一
赵蕃（宋代）

冥冥细雨熟黄梅，欲起看山懒又回。咫尺忽能来万里，恍然堕我晓船开。
水帘洞
石应孙（宋代）

珠帘巧费水日裁，万古垂垂浅碧苔。
几度月钩钩不上，孤云能入此中来。
蟾蜍砚滴
刘克庄（宋代）

铸出爬沙状，儿童竞抚摩。
背如千岁者，腹柰一轮何。
器蛟瓶罂小，功于几砚多。
所盛涓滴水，后世赖馀波。
谢管辖挽诗
方岳（宋代）

剑吼空山鹤梦寒，聂仙夜访碧云冠。
两山拔起烟尘外，一壑归来天地宽。
月满石坛朝斗罢，云眠竹所乞诗刊。
松花落尽不知晓，留得残碑与世看。
题画七首 其三
陈式金（清代）

心醉暮天云，离奇思不群。迟他明月出，山色已微醺。
张南华庶子进春林澹蔼图题六绝句其上御制用韵赐题徵诗纪荣遇仍用原韵录二
张汉（清代）

拜领宸章云汉垂，喜瞻文采动尧眉。春城佳气氤氲里，侍史承恩对阙时。
真州
姜宸熙（清代）

曙色霁遥浦，片帆冲晓行。疏镫明驿火，残雨乱鸡声。

绿树真州道，青山建业城。渡江空击楫，搔首叹劳生。
送饶州张使君
朱庆馀（唐代）

白头为郡清秋别，山水南行岂觉赊。楚老只应思入境，

吴儿从此去移家。馆依高岭分樟叶，路出重江见苇花。

务退唯当吟咏苦，留心曾不在生涯。
寄僧
吴融（唐代）

柳拂池光一点清，紫方袍袖杖藜行。偶传新句来中禁，

谁把闲书寄上卿。锡倚山根重藓破，棋敲石面碎云生。

应怜正视淮王诏，不识东林物外情。
泊邵村闸李郭朱王四子邀饮移席僧寺寺荒凉甚去后不知其何地也 其一
何吾驺（明代）

新月初明杨柳风，扁舟刚泊梵王宫。颠狂竟夜同僧醉，漏尽船开是梦中。
熙宁望祭岳镇海渎十七首
佚名（隋代）

言旋其处，以奠中域。
无替厥灵，四方是则。
神永不息，祀不永愆。
以享以报，于万斯年。
初夏
陆游（宋代）

百叶盆榴照眼明，桐阴初密暑犹清。
深深帘幕度香缕，寂寂房栊闻燕声。
细煆诗聊凭棐几，静思棋劫对楸枰。
浣花光景应如昨，回首西州一怆情。
入关言怀
黄滔（唐代）

背将踪迹向京师，出在先春入后时。

落日灞桥飞雪里，已闻南院有看期。
钗头凤 寄怀
钱念生（清代）

腰如搦。人如削。无端臂褪黄金约。灯销晕。香销尽。

衾儿无梦，雁儿无信。闷。闷。闷。

秋衫薄。秋风恶。感秋人被秋缠缚。归期问。何时稳。

签儿无据，卦儿无准。恨。恨。恨。
得姚世昌之报
张弼（明代）

报道吾家第二郎，浙闱帘外踏秋香。又驰行李趋金阙，此际相将过大江。
端午内中帖子词·夫人阁
王珪（宋代）

绿艾初垂户，青菰已剑觞。
人归宫殿午，偏觉昼阴长。
颂古八首
释元聪（宋代）

松阴行不尽，疎雨下无时。
世事几兴废，山中人未知。
杂兴
张镃（宋代）

河南牧羊儿，不识奇字书。
君王事边头，无亦官帑虚。
慨然分家资，补国何勤渠。
讵有忠於君，而谓不学欤。
毋令败群语，缑氏果有余。
惜哉封禅主，更欲取名誉。
岁晚责缘饰，宜其返田闾。
种松先公墓下
方岳（宋代）

一壑风衰二十秋，俛行诘曲翳松楸。冢前无路草欲没，泉下有知山亦愁。

翁仲不言关气运，衣冠如在想神游。何年夹道虬龙侣，泪湿春泥儿白头。
读苏叔党汝州北山杂诗次其韵
陆游（宋代）

岩石著幼舆，风月思玄度。
老子放浪心，常恐迫迟暮。
安得世外人，握手相与语。
吾宗甫里公，奇辞赋渔具。
高风邈不嗣，徒有吟讽苦。
霜风吹短衣，何山不堪住？
暮春
陈子高（宋代）

纤纤乱草平滩，冉冉云归远山。帘捲深空日永，鸟鸣花落春残。
和黄山秋吟 其三
卫宗武（宋代）

潇潇清思浩无涯，红蓼滩头屋数家。小艇寻秋缘苇去，纷纷雪絮讶杨花。
次明仲韵 其三
赵鼎（宋代）

尘沙渺渺暗城楼，心切尧云泪欲流。慷慨一卮戏下酒，诸郎谁是舞阳侯。
泛湖至东泾
陆游（宋代）

湖光分别浦，岭路过前村。
泉石相萦带，云烟互吐吞。
耕犁无易业，邻曲有通婚。
试觅诛茆地，吾将遗子孙。
次白云端和尚韵礼杨岐会禅师塔
释智愚（宋代）

来拜东山祖，峰高日未央。遐瞻心已足，右绕兴何长。

啼鸟惊人去，飞花过水香。西河牙爪在，曾不愧汾阳。
能仁仁长老写师像求赞
释正觉（宋代）

大圆镜性，平等智心。
老兔卧寒兮清炯炯明月之窟，长鲸{左马右展}海兮光漾漾珊瑚之林。
千里雪翻波渺渺，百川潮涨水深深。
鹏抟鲲，蜕壳子。
和鹤鸣阴随应还，游刃相逢有赏音。
送柳秘丞大名知录
梅尧臣（宋代）

言今魏都去，听我愿少休。
地息戎马牧，民苦黄河流。
浑浑发西极，奋奋入九州。
自古患决溢，于今为疮疣。
禹力顺而东，汉防筑其陬。
完坏非一日，利害经千秋。
主印无切责，治水莫轻谋。
府公山西种，贵已为通侯。
樽酒与歌舞，上客共优游。
登石头城
程珌（宋代）

邂逅乡人却异力，蹇驴仍得瘦东阳。
不妨令随流水，自看寒花吐晚香。
微岸纶巾风力劲，小亭盏午阴长。
不堪细数淮南树，独倚青冥兴欲狂。
陪元勃舍人秀实监丞游彻见阁
王庭圭（宋代）

薰风拂晓度长堤，堤上双红捲使旗。楼影与天俱在水，岸沙经使不成泥。

他州半落青山外，别浦遥分翠浪低。渡口神螺谁复识，江空应只月明知。
赋得郎官上应列宿
公乘亿（唐代）

北极伫文昌，南宫晓拜郎。紫泥乘帝泽，银印佩天光。

纬结三台侧，钩连四辅旁。佐商依傅说，仕汉笑冯唐。

委佩摇秋色，峨冠带晚霜。自然符列象，千古耀岩廊。
赠至几 其一
徐积（宋代）

淮东学士求新范，海角仙人弃旧居。不用更携扬子酝，但来同旧庾郎蔬。

赤墀待把文章献，黄绶难亲议论馀。泮水宫中方就讲，何烦留下橐中书。
春词 其十五
毛滂（宋代）

雕云燎馥沉香暖，綵胜风翩玉燕寒。天上春光来咫尺，琼花瑶草遍阑干。
题水帘洞
罗邺（唐代）

乱泉飞下翠屏中，名共真珠巧缀同。一片长垂今与古，

半山遥听水兼风。虽无舒卷随人意，自有潺湲济物功。

每向暑天来往见，疑将仙子隔房栊。
寄潮阳尉郑太玉
唐庚（宋代）

又种罗浮一熟田，江阳未得返耕廛。书来似见眉间印，别后新增鬓上年。

下泽有车人误矣，上林无报雁徒然。越巫鸡卜闻之久，为问行藏若个边。
题巨商壁
靓禅师（宋代）

去年巢穴书梁边，春暖双双绕槛前。
莫讶主人帘不卷，恐术泥土污花砖。
秀野亭二首
李新（宋代）

溪光山色浅无痕，荒树平芜见几村。
只恐重来春自去，梨花吹尽月黄昏。
舟过横塘有感
刘宰（宋代）

平波浅草横塘路，曾挽扁舟冲急雨。
朱颜绿鬓气催嵬，欲斥九关挥玉女。
万古功我付汗青，九天光宠生门户。
邯郸一梦两周星，霜压孤蓬日始晴。
风树不停身已老，病容衰鬓鬼犹惊。
东鸟西兔自昏晓，北来南征几时了。
海上欲觅安期瓜，山间却值孙登笑。
泽畔殷勤讯渔父，掉头不言吾已悟。
蚤求富贵晚长年，老少不同均计误。
连年旱魃失祈禳，人肝不厌犬豕肠。
今年稻肥家有酒，万事且付何有。
偶成
杜范（宋代）

喜脱京尘理棹行，归心伫立望危樯。
得风甚饱秋帆腹，顷刻回头失富阳。
沁园春（寿许贰车）
危稹（宋代）

籍甚声名，门阑相种，文章世科。算当年瑞世，正当夏五，仙家毓德，全是春和。底事屏星，着之海峤，奈此腾骧骥足何。君知否，看飞来丹诏，径上鸾坡。

殷勤携酒相过。要滟滟浮君金叵罗。叹同心相契，古来难觅，二年同处，意总无它。如此平分，更教添个，也自清风明月多。拚沉醉，任光浮绿鬓，笑满红涡。
画马
胡寅（宋代）

曹霸丹青彻马骨，应师伯乐遗毛物。
请看此图笔外意，万里人寰定超越。
送黄作霖
吴芾（宋代）

有志男儿走四方，怜君羇旅岁时长。
数千里外干微禄，三十年余返帮乡。
老著青衫唯可恨，光生白屋亦非常。
时来会有抟风便，莫道穷途便感伤。
宿珠溪
方岳（宋代）

一钱不直管城子，万事称好孔方兄。
山房自做松风梦，星斗阑干霜月明。
晚同永源小酌漫成
张耒（宋代）

庭竹晚风细，阶落络纬鸣。
连山沉落日，万窍起秋声。
客思方凄切，流年可叹惊。
平生一樽酒，正为正时倾。
赠吴世承
释德洪（宋代）

吴郎气高明，温然见标格。文章当世家，风流走上国。

清谈落玉麈，醉袖馀诗墨。一种富贵韵，绿发映坐客。

便觉儒生寒，枯衰酸冻色。解来古招提，炉香伴禅寂。

宗之果潇洒，壁门应夜直。岁晏或来归，共理登山屐。
醉后作短歌十一章 其八
姚燮（清代）

归来何所喜，出门何所愁？白云在谷，风吹悠悠，白云吹落天尽在。

天尽在，有明月。月如雪，柳如结。柳枝结，柳花飞。月漠漠，云霏霏。
田园四时 其二 秋
华镇（宋代）

阶头露草珠盈缕，门前促织分明语。日午帘帷气已清，香肌暗喜消残暑。

蚊蚋无声灯火冷，已将纨扇归巾褚。更长便合促鸣机，月白何妨弄砧杵。
和曹守司直劝驾
刘克庄（宋代）

李唐故典存烧尾，皇宋科名从敕头。
月露浓熏仙桂发，天风高送客槎浮。
三场魁匪先贤志，千佛名知几劫修。
自笑申公垂八十，不能挟册共西游。
病中即事 其二
李彭（宋代）

病厌鹅儿酒色黄，蔬盂终日似僧房。驯猿时复攘新果，夕鸟飞来啄蠹床。
题张埧夫腴庄图三首
杨万里（宋代）

百里青山十里溪，荷花万顷照红衣。
临平山下西湖上，总被腴庄拨取归。
杏花
王禹偁（宋代）

暖映垂杨曲槛边，一堆红雪罩轻烟。
春来自得风流伴，榆荚休抛买笑钱。
旅舍七首 其三
敖陶孙（宋代）

今晨日色佳，负暄就前檐。晴鸢盘空阔，始觉天宇严。

怡然一欠伸，双峦引遐瞻。亭亭倒枯荷，似是浮图尖。

出家本不难，贝叶明牙签。但恐远公社，无酒与陶潜。
题六代祖师画像
张元干（宋代）

一苇浮江双履归，花开震旦共传衣。
本来心印无文字，画到卢能足是非。
杜城茅斋二首
张舜民（宋代）

已分长招湘水魂，安知却返杜陵村。
陆居无屋舟无水，坐看南山飞白云。
明妃引
邢居实（宋代）

汉宫有女颜如玉，浅画蛾眉远山绿。披香殿里夜吹笙，未央宫山朝理曲。

绛纱蒙笼双蜡烛，箫鼓声传春漏促。玉辇三更别院归，夜深月照黄金屋。

莓苔满院无行迹，总为君王未相识。上天仙人骨法别，人间画工画不得。

嫣然一笑金舆侧，玉貌三千敛颜色。罗帏绣户掩风香，一朝远嫁单于国。

金凤罗衣为谁缕，长袖弓弯不堪舞。一别昭阳旧院花，泪洒胭脂作红雨。

回头不见云间阙，黄河半渡新冰滑。马蹄已踏辽碣尘，天边尚挂长门月。

黄沙不似长安道，薄暮微云映衰草。羌人马上鸣胡笳，绿发朱颜为君老。

西风萧萧郅水寒，啼痕不断几阑干。年年看尽南飞雁，一去天涯竟不还。

少年将军健如虎，日夕撞钟搥大鼓。宝刀生涩旌旗捲，汉宫嫁尽婵娟女。

寂寞边城日将暮，三尺角弓调白羽。安得猛士霍嫖姚，缚取呼韩作编户。
黄龙三关
释慧开（宋代）

我手何似佛手，摸得枕头背后。
不觉大笑呵呵，元来通身是手。
春申君
杜牧（唐代）

烈士思酬国士恩，春申谁与快冤魂。

三千宾客总珠履，欲使何人杀李园。
湖上雨吟
吴惟信（宋代）

湿了荷花雨便休，晚风归柳澹于秋。一生不作机心事，合转船头向白鸥。
忆秦娥
曾觌（宋代）

西风节。碧云卷尽秋宵月。秋宵月。关河千里，照人离别。

尊前俱是天涯客。那堪三载遥相忆。遥相忆。年光依旧，渐成华发。
遣怀
白居易（唐代）

乐往必悲生，泰来由否极。谁言此数然，吾道何终塞。

尝求詹尹卜，拂龟竟默默。亦曾仰问天，天但苍苍色。

自兹唯委命，名利心双息。近日转安闲，乡园亦休忆。

回看世间苦，苦在求不得。我今无所求，庶离忧悲域。
题李天莹宪副菜苗瓜瓞图
苏葵（明代）

汉阴旧事今如何，东陵门外多新波。桔槔不用土膏沃，百草安新争阳和。

畦中甘瓜蔓初长，畦畔嘉蔬叶如掌。旋凭蔬叶荫瓜根，雨露常时默培养。

芃芃四畔无藜莠，引蔓千寻正连亩。莫言近本手可围，明月离离大如斗。

梁亭夜灌无人知，眼前庆泽凭周诗。公家积德自先叶，更见茁茁兰芽奇。

公侯滚滚徐卿子，聃耳云仍亦如此。绳绳须究画工情，肉食休忘菜根旨。
春夜闻子规
梁燧（明代）

归去何劳枝上喧，春残疑是怨黄昏。声凄几动离人恨，肠断空黄望帝魂。

芳树夜深啼有血，孤窗初听月添痕。谁云地气南方至，愁向东风不可论。
减字木兰花
赵孟谦（宋代）

荣魁鹗荐。一举南宫膺妙选。人物规模。楚楚吾家千里驹。

彩衣侍酒。更祝二亲无限寿。父子荣迁。俱侍玉皇香案前。
红梅未开用春雪韵
邵宝（明代）

红梅才两蕊，犹自茹春寒。出以希争睹，开应半好看。

正怜香入坐，未论实登盘。笑我迂狂甚，巡檐更倚栏。
送方子约赴衢教
刘克庄（宋代）

博士非如吏，巍然道自居。
诸生趋避席，太守揖升车。
朱笔浓批卷，青灯细勘书。
汉廷重文藻，行矣召严徐。
题苏武牧牴图图尾细书马远字其真赝亦无以辨之
纪坤（明代）

散牧羝羊四五群，自持秃节卧寒云。汉廷卿相无穷事，十九年中幸不闻。
题剑水秋浦山房
黄镇成（元代）

借得云房一榻秋，十年山水记曾游。逢人欲说当时事，满树西风独倚楼。
题米元晖横轴
向子諲（宋代）

向日家居道士，今朝落笔仙乡。
胸次山高水远，笔端云起风狂。
后宫曲
戴叔伦（唐代）

初入长门宫，谓言君戏妾。宁知秋风至，吹尽庭前叶。
结夏
道敷（明代）

未得向深谷，空林且暂依。
自从草塞径，便不昼开扉。
疏磬隔烟晚，凉云逗竹飞。
相过平日客，谁复送令归。
甲辰九月初访晦庵先生大安道中余正叔韵
陈文蔚（宋代）

潇潇风露菊花秋，人在瓯闽第一州。
少日已尝怀壮志，今朝端一负清游。
陪君数日从容语，洗我平生散乱愁。
从此归来复何事，风涛虽险奈虚舟。
书楼课子
赵雷（宋代）

云头月倚楼低看，老桂深深发广寒。
底事嫦娥深爱惜，他年摘为少年簪。
呆物三首
贾似道（宋代）

头昏项紧有何奇，腿脚花班黑肚皮。
翅上更有膏药积，只好将来去餵鸡。
观朱使君家乘题赠二首 其二
陶益（明代）

射堂淑气满阶除，散入川原物自舒。野鹿并驯随远旆，彩云相映迓高车。

家声茂著千年在，世谱弘开万帙馀。复羡使君才最睿，偏劳青史细行书。
梅子黄时雨 五月三日蘅圃初度，赋菖蒲为寿
李符（清代）

络石盘虬，是仙客旧栽，乱水深涧。渐锦雨抽苗，翠分如剑。

已著紫茸烟穗，连花带露风中飐。芳根剪。九节寸琼，琴轸同短。

付与柔葱轻浣。爱葫芦刻就，金缕双绾。把玉髓零香，细调红盏。

预劝星郎今日醉，又何须待芳辰换。荷亭畔。午时细倾才算。
九日招子上、子西尝新酒，进退格
杨万里（宋代）

但令有酒对篱东，管得山名不是龙。
榨里泼醅迎节里，雨中移菊自城中。
多时不饮今辞醉，一笑相懽古罕逢。
我辈明年当更健，不须子细看萸红。
点绛唇
朱雍（宋代）

轻艳盈盈，相逢曾向寒溪路。惜飘零处。无计禁春雨。

素影参差，人在琼城步。危阑暮。年光催度。特地香风住。
治心
陆游（宋代）

治心无他法，要使百念空。
秋毫作其间，有若海飓风。
飓风孰能止，三日力自穷；我徐蹑其後，杲杲日出东。
向来一噫者，毕竟谁为雄？万里静海氛，一望开天容。
会从安期生，高会蓬莱宫。
离怨
吴龙翰（宋代）

杨柳如少年，春风吹得老。
朝为白雪花，暮为浮萍草。
明月照妾夫，夜夜关山道。
明月分半光，照妾颜色好。
空闺一十年，芳容秋叶槁。
宝马嘶，妾夫归，
对镜画眉双泪垂。前日夫误妾，
今日妾误夫，妾貌不如夫去时。
颂古五首 其五
释道行（宋代）

生死自怜同室穴，因何中路隔关山。一朝忽得亲儿證，趯踏方知盖覆难。
三良诗 段贤良含素
钱谦益（清代）

段生湖海士，矫志营儒术。道心既渟泓，侠气亦迸逸。

臂鹰弄丸剑，亡羊视占毕。结客少年场，抠衣大儒室。

元纁有道聘，铜墨邑宰秩。折腰耻鸣琴，蒿目忧化瑟。

投劾谢京华，补被返蓬筚。汝雒弥祲氛，汴宋连狂獝。

奔窜咸戴头，迎降多屈膝。拊心念多垒，奋袂起投笔。

部署及妇女，馈饷罄饠饆。孤城我援绝，悉众贼势壹。

冲梯舞崔嵬，炮石碎觱栗。城陷尸撑柱，巷战血泌瀄。

堂堂马翰林，并马困绠繘。生得齐慷慨，逼降互呵叱。

南云敢后{阝疋}。臧洪意同日。圣朝崇死优，所司奏报失。

千秋万祀后，双庙应崒嵂。余昔坐钩党，讼系拘请室。

子来访幽囚，再拜慰幽疾。遂请职橐饘，奋欲负斧锧。

重趼赴函丈，酹酒祝元吉。昂藏论节义，憔悴数国恤。

盈朝谁负担，举世尽巾栉。植冠发如竿，流吻涎欲溢。

斯人犹在眼，其言良可质。篝镫见光芒，抠衣想削戌。

哭罢霜满天，诗成月东出。入户长叹息，阴风助啾唧。
次韵郑介夫二首
苏轼（宋代）

一落泥途迹愈深，尺薪如桂米如金。
长庚到晓空陪月，太岁今年合守心。
相与啮毡持汉节，何妨振履出商音。
孤云倦鸟空来往，自要闲飞不作霖。
一生忧患萃残年，心似惊蚕未易眠。
海上偶来期汗漫，苇间犹得见延缘。
良医自要经三折，老将何妨败两甄。
收取桑榆种梨枣，祝君眉寿似增川。
拾得赞
释可湘（宋代）

磨墨趱人下笔，肚里难禁技痒。
频频转脑回头，不知失了白象。
句
谌祜（宋代）

天开暝色云千里，雨洗秋空月十分。
七交七首·杨户曹
欧阳修（宋代）

子聪江山禀，弱岁擅奇誉。
盱衡恣文辩，落笔妙言语。
胡为冉冉趋，三十滞公府。
美璞思善价，浮云有夷路。
大雅恶速成，俟命宜希古。
右军初月帖赞
岳珂（宋代）

唐摹之传取奇古，仿佛硬黄疑此楮。
我从眼力别瑶{斌去文加王}，安得庸奴字如许。
山塘即事四首 其四
章简（清代）

琵琶水面日闻歌，愁绝当筵唤奈何。莫怪吴儿心木石，青衫酒债近来多。
大德歌·夏
关汉卿（元代）

俏冤家，在天涯，偏那里绿杨堪系马。困坐南窗下，数对清风想念他。蛾眉淡了教谁画？瘦岩岩羞带石榴花。
过湖南羊
刘长卿（唐代）

杜门成白首，湖上寄生涯。秋草芜三径，寒塘独一家。

鸟归村落尽，水向县城斜。自有东篱菊，年年解作花。
梅子
汪炎昶（宋代）

又是江南烟雨时，黄梅正解蹙人眉。
平生谩说和羹事，一骑红尘屡荔枝。
凌虚阁
罗洪先（明代）

道人相邀岩畔宿，鸟语泉声响林麓。分明不与世间同，六月寒风撼岩屋。
挽绍兰长老
邓雅（元代）

齐已才名自不群，远公禅学更无伦。曾同寺里看明月，忍向山中哭白云。

法相本空心自悟，去来无碍道长存。谁知一滴曹溪水，洗尽人间万劫尘。
巫山一段云 西江风雪
李齐贤（元代）

雪压江边屋，风鸣浦口樯。时登草阁挂南窗。云海杳茫茫。斫脍银丝细，开尊绿蚁香。高歌一曲礼成江。肠断贺头网。
颂证道歌·证道歌
释印肃（宋代）

招得来生不如意，得少为多儿子戏。
广大门庭不肯游，衔铁拖犁泥裹睡。
次韵秦少章晁适道赠答诗
黄庭坚（宋代）

二子论文地，阴风雪塞庐。
宁穿东郭履，不遗子公书。
士固难推挽，时闻有诏除。
负暄真得计，献御恐成疏。
巢翠轩兴怀
李震（宋代）

停辙卧南居，敢言谢时辈。归对幽窗前，小憩依巢翠。

兴来恣佳趣，秋至颇清快。览此群物情，遂我平生爱。

心同鸥鹭盟，身与渔樵会。放意麋鹿性，长日懒冠带。

远岫上新月，芳林破苍霭。岚散碧天青，光摇石潭碎。

缅怀苏门啸，更忆郑生慨。二隐不可招，高风邈千载。
仁圣吟
邵雍（宋代）

尽道之谓圣，如天之谓仁。
如何仁与圣，天下莫敢伦。
唐叔良溪居
张羽（明代）

高斋每到思无穷，门巷玲珑野望通。
片雨隔村犹夕照，疏林映水已秋风。
药囊诗卷闲行后，香灺灯光静坐中。
为问只今江海上，如君无事几人同？
宁国院
乌允卿（宋代）

精舍萧然绝世尘，登临渐觉爽精神。
庭连翠岛松篁暗，沼接清流瀑布新。
高洁白云长作侣，幽间明月每为亲。
开窗更有消烦景，猿鹤无机解伴人。
偈颂一百零二首
释绍昙（宋代）

三十余僧眼似眉，白云深处聚头嬉。
烧枯柴火煨山芋，拽木罗笼总不知。
绿阴
吴观礼（清代）

廿年陈迹杳难寻，回首人天几绿阴。自叹吾衰情顿减，宵来梦阻桂花深。
和仲远新池
曹勋（宋代）

公有静中趣，凿山俯清深。
秋风夜雨过，饱闻泉石音。
云岫冷苍翠，游萍纷浮沉。
心赏殊不已，悠然付微吟。
题君子忠孝图乃画竹与葵萱也
刘崧（元代）

攘攘风尘混屦冠，几人忠孝义心肝。画师似有春秋笔，故写寻常草木看。
童丱须知 梳妆八篇 其八
史浩（宋代）

常须默坐悟前因，为爱铅华堕女身。若也于斯能改悔，来生定免落风尘。
次林扩之开善避暑韵二首 其一
朱熹（宋代）

炎官虐焰遍山村，也到萧萧柳下门。水玉秋菰那可得，羡君行处午阴繁。
失题 其三
李彭（宋代）

寒鸦衔枝欲定巢，近同客食上林梢。能逃岁德安门户，出处悬应不浪交。
题歙山栖霞寺
顾况（唐代）

明征君旧宅，陈后主题诗。迹在人亡处，山空月满时。

宝瓶无破响，道树有低枝。已是伤离客，仍逢靳尚祠。
夜泊兴济有感外戚张氏故居之地
万士和（明代）

恩泽当年冠列侯，只今安在水东流。始知热处为投井，谁戒权门是覆舟。

朝槿发华难到夕，井梧落叶早知秋。荣枯本是寻常事，清夜无端莫起愁。
答黄宗伯
区怀年（明代）

一从江岭暗流氛，凄断彤墀鸳鹭群。沉璧晚依沧海月，采薇春剪越山云。

西周薄伐思雄旅，南国专征有冠军。憔悴夷门旧时客，白头空负信陵君。
小游仟词
武衍（宋代）

天风吹上碧嶙峋，鸾鹤声清草木薰。
金阙玉楼行欲遍，却携明月出红云。
卢山人自巴蜀由湘潭归茅山因赠
许浑（唐代）

太乙灵方炼紫荷，紫荷飞尽发皤皤。猿啼巫峡晓云薄，

雁宿洞庭秋月多。导引岂如桃叶舞，步虚宁比竹枝歌。

华阳旧隐莫归去，水没芝田生绿莎。
秋日感怀
赵沨（金朝）

岁月不相饶，秋风䬃巳至。蚊雷稍收声，团扇且复置。

久雨不宜人，新凉差快意。数篇东皋诗，引我北窗睡。

林泉久隔阔，尘土作憔悴。但有适人适，何尝事吾事。

一贫既忘怀，所好无不遂。世无陶靖节，何人知此味。
苦脾泄在告因饮白酒一杯小愈魏倅有诗已而病
王炎（宋代）

羸老畏风湿，河鱼将奈何。
玉友岂不佳，终难护天和。
数息谩吐纳，链形空按摩。
自笑来日短，残漏鸣铜荷。
吏事如衣垢，濯之费挼挲。
养痾谅非宜，山林归兴多。
壬寅岁朝发石塔寺
杨万里（宋代）

晓钟梦裹苦相呼，强裹乌纱照白须。只有铜炉烧柏子，更无玉盏泻屠酥。

佛桑解吐四时艳，铁树还如九节蒲。省得一朝疲造请，却教终日走长涂。
自花埭至羚羊峡 其二
谢兰生（清代）

鸣艚驾巨浪，早岁气如虹。吴楚燕齐境，风霜雨雪中。

潮流几回转，岚翠半空濛。息影无长策，飘飘又短篷。
赵金氏墓
许复道（宋代）

进骨青山足古今，北邙深锁暮云平。
夜台长寄千秋烈，子燕何须吊王京。
洞庭秋三十首 其十七
王夫之（明代）

法界孤微此泬寥，鲲游亦竦等鹪鹩。环区不鲠鱼头乙，泓水方凝雀目椒。

浓露可怜添浥润，片云何恃得逍遥。穷涂收拾千年恨，虾国游谁出斗跳。
甲戌除夕
方翥（宋代）

儿女欢喜罗酒浆，夜深笑语火炉傍。
如何去岁听风雪，身在江南梦故乡。
秋夜对客
王迈（宋代）

旋烧香鸭剔银缸，风卷银蟾上矮窗。
诗癖苦无厅药疗，睡魔赖有建茶降。
回环蛙部疑成两，接续蝉笙不计双。
好友相看宁惜夜，满怀秋思浩如江。
富阳道中二首 其一
孙觌（宋代）

渺渺行云幔，溶溶曳水衣。雷翻巢堕乳，风落网粘飞。

独拄青藜杖，来推白板扉。平生丘壑趣，漂泊寸心违。
裴园小集郑汝谐同年有诗次韵奉酬
喻良能（宋代）

慈恩雁塔题名处，回首端如梦寐中。
千里远从当日别，一樽重喜此时同。
飞腾我久钦公辈，潦倒君当恕此翁。
异日尚期尘史册，事功那敢废磨礲。
山行
陆游（宋代）

闲人日日得闲行，况值今朝小雨晴。
水浅游鱼浑可数，山深药草半无名。
临溪旋唤罾船渡，过寺初闻浴鼓声。
小醉未应风味减，满盘青杏伴朱樱。
田家即事四首
唐时升（明代）

江村女儿喜行舟，江上人家吉贝秋。
缘岸荻花三四里，石桥南去见城头。
游熙六年端午帖子词·皇帝合六首
崔敦诗（宋代）

清晓开鱼钥，红云缥缈间。
催裁恤刑诏，传放谢衣班。
赠方干
贯休（唐代）

盛名与高隐，合近谢敷村。弟子已得桂，先生犹灌园。

垂纶侵海介，拾句历云根。白日升天路，如君别有门。
偈颂七十二首
释祖钦（宋代）

觌面提来付与伊，分明此意没东西。
腕头有力千钧重，谁道通身是水泥。
痛恨
晁说之（宋代）

丞相开边靡有它，中原要复识干戈。
百年身事今如此，万里胡尘可奈何。
陇上健儿嗟不见，洛阳女子恨偏多。
朝朝上食陵头否，肠断东巡白帝歌。
赋得雪山送陈庭学
徐贲（元代）

蜀岭镇金位，岩壑皆古雪。春风吹不消，积厚冻愈结。

寒色照锦城，皎若冰壶彻。势与太白抗，崇险自天设。

君今此宦游，一览尽奇绝。人系山重轻，相望并高洁。
菩萨蛮（重阳）
毛滂（宋代）

淡烟疏雨东篱晓。菊团凄露真珠小。青蕊抱寒枝。因谁特故迟。

珠是骚人盼。羞做茱萸伴。揉破郁金黄。与君些子香。
读折诗效其体
方岳（宋代）

人生有穷达，不系才不才。
造物所付与，圣贤不能回。
君看孔孟所，遇世何如哉。
岂其有不如，王驩与醒{魁换隹}。
以兹自忖度，所遭已逾涯。
前瞻固不反，后顾又可咍。
同时第进士，或未离藁莱。
归来亦云幸，潇散月下杯。
山池芰荷过，野岸芙蓉开。
幅巾一筇竹，适可眠秋崖。
晓出西门问程庐山因怀云翁
董嗣杲（宋代）

谯楼罢传角，将启东方明。我欲披野衣，西出湓江城。

整屐休迟披，径作匡庐行。是时凉云阁，茅屋鸡互鸣。

萧萧篱落破，已递机杼声。沿披且多趣，仰睇山峥嵘。

湛露著草木，秋色何光荣。云树漏初曦，小立伤前程。

岩翁乐高褰，因知跋涉情。盘兹翠阁深，自照泉影清。

听猿步荒寂，乳窦百怪呈。屏障互隐见，松竹相披萦。

兼怀知己多，此际莫合并。萝阴匝道周，野卉难辨名。

聊从兰若留，危阑压飞甍。丘垄入怅望，牛羊践榛荆。

人生如浮沤，失壮良可惊。及时不济胜，老去怀不平。

瞭然看山眼，山意争邀迎。穷崖由此探，大笑长江横。
晚步绿阴园遂登凝翠亭
欧阳修（宋代）

馀春去已远，绿水涵新塘。渐爱树阴密，初迎蕙风凉。

高亭可四望，绕郭青山长。野色晚更好，岚曛共微茫。

幽怀不可写，雅咏同谁觞。明月如慰我，开轩送清光。
过锡山同张奠夫访第二泉用濂溪先生萍乡诗韵
刘宗周（明代）

牛斗斜横剑气寒，第来泉品让儒酸。道心一掬尘开镜，仙掌孤撑露在盘。

满地江湖悲寂寞，半天猿鹤可平安。匆匆指点山亭上，留得宗风几许般。
和韩布殿丞三首其三·渔父
范仲淹（宋代）

月色满沧波，吾生乐事多。
何人独醒者，试听濯缨歌。
劝学示江原诸生
赵抃（宋代）

古人名教自诗书，浅俗颓风好力扶。口诵圣贤皆进士，身为仁力妈真儒。

任从客笑原思病，莫管时讥孟子迂。通要设施穷要乐，不须随世问荣枯。
南池夜宿，思王屋青萝旧斋
岑参（唐代）

池上卧烦暑，不栉复不巾。有时清风来，自谓羲皇人。

天晴云归尽，雨洗月色新。公事常不闲，道书日生尘。

早年家王屋，五别青萝春。安得还旧山，东谿垂钓纶。
退步 其十一
释怀深（宋代）

万事无如退步眠，放教痴钝却安然。漆因有用遭人割，膏为能明彻夜煎。
秋日登黄鹤楼怀刘四皋
宋登春（明代）

黄鹤楼前江水流，故人何处木兰舟。双双燕子南飞去，瑟瑟芦花铁邃秋。
汪学博携饮罗湖 其三
屈大均（明代）

中原从此尽，回首奈愁何。地控三洋海，人祠二伏波。

凉应天北少，风是日南多。况有澄湖水，亭高出芰荷。
秋夜
刘得仁（唐代）

秋气满堂孤烛冷，清宵无寐忆山归。

窗前月过三更后，细竹吟风似雨微。
寄郁上人
姚合（唐代）

此生修道浅，愁见未来身。谁为传真谛，唯应是上人。

自悲年已长，渐觉事难亲。不向禅门去，他门无了因。
和杨诚斋春雨
袁说友（宋代）

十年此袂与君分，一笑楼头日过晨。
真个愁来真似梦，不因诗到不知春。
云霄元似非关我，风雨何须故恼人。
犹得吟边慰怀抱，绝知膏馥乞诸邻。
醉中示梅山弟二首
陈著（宋代）

两山合秀水流中，茅屋相忘松竹丛。
时节往来容易事，菜汤艾酒一家风。
观禊帖有感三绝 其一
范成大（宋代）

古人赋多情，无事辄愁苦。兰亭一觞咏，感慨乃如许。
八月十七日夜省直纪事呈同舍
司马光（宋代）

穷秋直省舍，大雨吁可畏。
九河翻层空，入夜愈恣睢。
置床东壁根，时有涂塈坠。
飒飒势将摧，怵惕不成寐。
中宵抱衾立，呼烛久方至。
徒之近西偏，裯帐不能备。
飞蚊胡不仁，忍此加啄噬。
避烦只深藏，悒悒面蒙被。
须臾漏转剧，枕褥亦沾渍。
虽起欲何之，室中无燥地。
展转遂达旦，耿耿负忧悸。
因思闾井民，糊口仰执技。
束手已连旬，妻儿日憔悴。
囊钱与盎米，薪木同时匮。
败衣不足準，搏手坐相视。
予今幸已多，敢不自知愧。
无谋忝肉食，念尔但增欷。
晚泊
萧培元（清代）

泊船依断岸，入夜怯衣单。水落滩声壮，山高月影寒。

更长嫌烛短，心静觉舟宽。尽有囊书在，消怀几度看。
野田黄雀行
文同（宋代）

搥鼍铿鲸宴瑶台，红鸦弄翼春徘徊。
和风入坐宾主乐，金觥玉豆天中来。
劝君剧饮莫自诉，暗中光景能相催。
试看庭前好花谢，枝下落多枝上开。
人生不厌苦行乐，勿用蹙促相惊猜。
贤愚贵贱各有命，此理悟者真贤哉。
公济惠山蔬四种并以佳篇来贶因次其韵 芹
朱熹（宋代）

晚食宁论肉，知君薄世荣。琼田何日种，玉本一时生。

白鹤今休误，青泥旧得名。收单还炙背，北阙傥关情。
春日忆家（一作春日归山）
李嘉祐（唐代）

自觉劳乡梦，无人见客心。空馀庭草色，日日伴愁襟。
上顾大夫
贯休（唐代）

碧海漾仙洲，骊珠外无宝。一岳倚青冥，群山尽如草。

君侯圣朝瑞，动只关玄造。谁云倚天剑，含霜在怀抱。

谁云青云险，门前是平道。洪民亦何幸，里巷清如扫。

至化无经纶，至神无祝祷。即应炳文柄，孤平去浩浩。

即应调鼎味，比屋堪封保。野人慕正化，来自海边岛。

经传髻里珠，诗学池中藻。闭门十馀载，庭杉共枯槁。

今朝投至鉴，得不倾肝脑。斯文如未精，归山更探讨。
酒边忆去年苦病
董嗣杲（宋代）

发誓游四方，言归多自责。
秋高风浪险，怀家万山隔。
江北与江西，梦寐困行役。
去年病褵褷，客死亦何惜。
心空病自退，药裹谩山积。
今日秋又深，谁念饥冻逼。
只幸健于酒，酒尽从堕帻。
醒来听谈空，鸟啼晚峰碧。
念奴娇 初冬
徐灿（清代）

黄花过了，见碧空云尽，素秋无迹。薄薄罗衣寒似水，霜逗一庭花石。

回首江城，高低禾黍，凉月纷纷白。眼前梦里，不知何处乡国。

难得此际清闲，长吟短咏，也算千金刻。象板莺笙犹醉耳，却是酒醒今夕。

有几朱颜，镜中暗减，不用尘沙逼。燕山一片，古今多少羁客。
恭和御制上元观灯
王珪（宋代）

雪消华月满仙台，万烛当楼宝扇开。
双凤云中扶辇下，六鳌海上驾山来。
镐京春酒沾周燕，汾水秋风陋汉才。
一曲升平人共乐，君王又进紫霞杯。
春草图
梁储（明代）

漠漠春风绿绕池，王孙何日是归期。缁尘一隔江南路，满眼青青亦自疑。
东斋杂咏 道榻
张耒（宋代）

纸阁芦帘小榻安，一裘容易却轻寒。谁惊午枕江湖梦，风落晴窗柏子乾。
陈·宣帝伤将卒
孙元晏（唐代）

前后兵师战胜回，百余城垒尽归来。
当时将卒应知感，况得君王为举哀。
悼叔玠兄
张扩（宋代）

独抱荆珍价莫酬，眼看闾巷觅封侯。时开黄卷都忘老，晚著青衫已倦游。

不说向空书咄咄，但闻作记戒休休。故应手泽未埋没，合付六丁雷电收。
春寒一首
刘克庄（宋代）

拨尽寒灰转凛然，抛书数息暖丹田。
蛩吟近作胜前作，鲸吸今年减去年。
薄粥聊糊鲁公口，重裘犹耸孟生肩。
几时风日妍和了，乱插山花藉草眠。
凤凰台上忆吹箫 题徐芍兰五月落梅图
曹景芝（清代）

花径尘封，苔枝玉瘦，东风啼遍红鹃。有芳魂缥缈，来吊春妍。

听彻江城细雨，心酸透、有泪无言。难留住、香消粉褪，薄命如烟。

凄然。美人去远，便梦到罗浮，蝶也无缘。只萧条纸帐，依约当年。

添尽相思一缕，凭栏处、处处生怜。还痴想，佩环来也，月下灯前。
题戴主簿德成尽得楼
曾丰（宋代）

楼与主人俱卓然，主人步更与楼迁。面前加辟山河地，头上增高日月天。

指顾大千俄可度，拊循方寸浩无边。校雠所得孰多寡，万物支离我混全。
昭化
洪咨夔（宋代）

梅子收霖雨，榆花断瘴烟。
浓云明白鸟，深草暗乌犍。
岁月滩声裹，家山客枕边。
老来圭角尽，。
戒得是韦弦。
松风楼篇
徐玑（宋代）

松声欲动风声催，细非笙簧大非雷。
松间便使无风起，亦有爽非如风来。
傍松作楼古为务，小着轩楹省斤锯。
楼低要与绿阴平，勿令高过松梢去。
哭赵百微少蓬二首
刘克庄（宋代）

长君尤岁辈流稀，君直西垣我北扉。
襆被本无桑下恋，联鞍犹北柳边归。
锦残尚足邱迟用，斤妙曾看郢客挥。
闻卜菟裘殊未定，吴中埋玉是耶非。
和蒋无退怀湖山
吴芾（宋代）

多谢君恩许引年，容亲白石与清泉。
不来山下寻诗社，既向湖中棹酒船。
意适更穿花坞去，兴阑还傍竹林眠。
那闻高士飘然句，陡觉身轻似得仙。
戊午上高宗封事
胡铨（宋代）

绍兴八年十一月日，右通直郎枢密院编修臣胡铨，谨斋沐裁书，昧死百拜，献于皇帝陛下。

臣谨按：王伦本一狎邪小人，市井无赖，顷缘宰相无识，遂举以使虏，专务诈诞，斯罔天听，骤得美官，天下之人切齿唾骂。今者无故诱致虏使，以“诏谕江南”为名，是欲臣妾我也，是欲刘豫我也！刘豫臣事丑虏，南面称王，自以为子孙帝王、万世不拔之业，一旦豺狼改虑，捽而缚之，父子为虏。商鉴不远，而伦又欲陛下效之。

夫天下者，祖宗之天下也；陛下所居之位，祖宗之位也。奈何以祖宗之天下为犬戎之天下，以祖宗之位为犬戎藩臣之位？陛下一屈膝，则祖宗庙社之灵尽污夷狄，祖宗数百年之赤子尽为左衽，朝廷宰执尽为陪臣，天下之士大夫皆当裂冠毁冕，变为胡服。异时豺狼无厌之求，安知不加我以无礼如刘豫也哉！夫三尺童子至无知也，指犬豕而使之拜，则怫然怒。今丑虏，则犬豕也。堂堂大国，相率而拜犬豕，曾童孺之所羞，而陛下忍为之邪？

伦之议乃曰：“我一屈膝，则梓宫可还，太后可复，渊圣可归，中原可得。”呜呼！自变故以来，主和议者，谁不以此说啖陛下哉？然而卒无一验，则虏之情伪已可知矣。而陛下尚不觉悟，竭民膏血而不恤，忘国大仇而不报，含垢忍耻，举天下而臣之甘心焉。就令虏决可和，尽如伦议，天下后世谓陛下何如主？况丑虏变诈百出，而伦又以奸邪济之，梓宫决不可还，太后决不可复，渊圣决不可归，中原决不可得。而此膝一屈，不可复伸；国势陵夷，不可复振，可为痛哭流涕长太息矣。

向者陛下间关海道，危如累卵，当时尚不肯北面臣敌，况今国势稍张，诸将尽锐，士卒思奋。只如顷者敌势陆梁，伪豫入寇，固尝败之于襄阳，败之于淮上，败之于涡口，败之于淮阴，较之前日蹈海之危，已万万矣！倘不得已而至于用兵，则我岂遽出虏人下哉？今无故而反臣之，欲屈万乘之尊，下穹庐之拜，三军之士不战而气已索。此鲁仲连所以义不帝秦，非惜夫帝秦之虚名，惜夫天下大势有所不可也！今内而百官，外而军民，万口一谈，皆欲食伦之肉。谤议汹汹，陛下不闻，正恐一旦变作，祸且不测。臣窃谓不斩王伦，国之存亡未可知也。

虽然，伦不足道也，秦桧以心腹大臣而亦为之。陛下有尧舜之资，桧不能致陛下如唐虞，而欲导陛下为石晋。近者礼部侍郎曾开等引古谊以折之，桧乃厉声责曰：“侍郎知故事，我独不知！”则桧之随非愎谏，已自可见。而乃建白，令台谏侍臣佥议可否，是明畏天下议己，而令台谏侍臣共分谤耳。有识之士，皆以为朝廷无人。吁，可惜哉！孔子曰：“微管仲，吾其被发左衽矣。”夫管仲，霸者之佐耳，尚能变左衽之区，而为衣裳之会。秦桧，大国之相也，反驱衣冠之俗，归左衽之乡。则桧也，不唯陛下之罪人，实管仲之罪人矣。孙近附会桧议，遂得参知政事。天下望治有如饥渴，而近伴食中书，漫不敢可否事。桧曰“虏可和”，近亦曰“可和”；桧曰“天子当拜”，近亦曰“当拜”。臣尝至政事堂，三发问而近不答，但曰：“已令台谏侍从议矣”。呜呼！参赞大政，徒取充位如此，有如虏骑长驱，尚能折冲御侮耶？臣窃谓：秦桧、孙近亦可斩也！

臣备员枢属，义不与桧等共戴天。区区之心，愿断三人头，竿之藁街。然后羁留虏使，责以无礼，徐兴问罪之师，则三军之士不战而气自倍。不然，臣有赴东海而死耳，宁能处小朝廷求活耶？小臣狂妄，冒渎天威，甘俟斧钺，不胜陨越之至！
秋夜
安定（清代）

效颦非是爱吟诗，兴直沾豪挥霍时。落笔有声风入韵，推窗得句月微窥。

神清桂露香书案，闲对茶经当酒卮。解说文章千古事，眼前无一不吾师。
浪淘沙
陈三聘（宋代）

风雨晚春天。芳兴慵慳。浅红稠绿园间。独有梨花三四朵，留住春寒。

年少跃金鞍。咫尺关山。倦飞如我已知还。洒向东风千点泪，衣上重看。
鲁墟舟中作
陆游（宋代）

春浦南来元不到，画桡偶复入鸥群。
人家远火林间见，船底微波枕上闻。
山口正衔初出月，渡头未散欲归云。
锦囊诗草新寥落，得句犹堪寄一欣。
题傅岩叟悠然阁三章章八句
陈文蔚（宋代）

悠然阁这名，名从见中起。
长哦好仁诗，高山勤仰止。
意与口俱到，掘井真得不。
嗟哉世间人，穿鉴求义理。
和徐德彰春日杂咏八首 其一
陈完（明代）

暖色晴光处处迷，画桥杨柳路东西。千村红乱桃花雨，一夜香东燕子泥。

莺舌语双谐作瑟，草根枯半踏成蹊。最难留得芳时在，怪杀枝头杜宇啼。
雪后呈邵尧章權尉
张榘（宋代）

刮地风成阵，漫空雪作团。
侵陵诗骨瘦，开拓酒肠宽。
入竹寒声细，缄梅冷艳乾。
长官何太喜，农事正相干。
题李棠轩太史风木卷
于慎行（明代）

水部才名世所传，平生旧事付新镌。青箱累叶承先庆，玉署重辉启嗣贤。

天上楼成曾有梦，人间鹤去不知年。只今陇草悲仙吏，岁岁春风泣杜鹃。
剡溪霁雪送原上人
毛铉（明代）

积雪蔽招提，虚室夜生白。
开门不见人，鸟栖山正寂。
疏星带长汀，澹月照幽壁。
远树看欲无，近水闻更滴。
傍观云外峰，忽现青莲色。
此境足安禅，何为迷所适。
寿陈贡元
王迈（宋代）

潘胸万卷富文章，天产英贤生玉皇。
后日岳神逢诞节，今朝昂宿出呈祥。
秋风鹗表声名远，春浪龙门姓字香。
来岁寿觞何处饮，西湖三月正韶光。
郊庙歌辞。祀风师乐章。奠币登歌
包佶（唐代）

旨酒告絜，青蘋应候。礼陈瑶币，乐献金奏。

弹弦自昔，解冻惟旧。仰瞻肸蚃，群祥来凑。
净业寺
纳兰性德（清代）

红楼高耸碧池深，荷芰生凉豁远襟。
湖色静涵孤刹影，花香暗入定僧心。
经翻佛藏研朱荚，地赐朝家布紫金。
下马长堤一吟望，梵钟杂送海潮音。
醉中歌
陆游（宋代）

文章日益近衰陋，风节久己嗟陵夷。
元佑大苏逝不返，庆历小范今谁知！闭门学古人共笑，低头就俗我却疑。
脱衣幸可买渔艇，烂醉浩歌随所之。
适中驿得报虏寇通州次西山势獗京师戒严不胜愤惋 其二
贺一弘（明代）

欲将长剑欹空挥，净扫胡氛振国威。六月尚歌征俨狁，八公何算胜淮淝。

华夷无限那容越，忠义人心讵尽微。报主此生应不惜，请缨无路祇空悲。
晓出兜率寺送许耀卿二首 其二
杨万里（宋代）

兜率山深露气清，柳阴暗处藕花明。无端拾得闲烦恼，背却西湖又入城。
春日杂兴七首 其一
唐庚（宋代）

羲阳潇洒燕台诗，谁解知音似柳枝。寂寂閒庭春色过，落花无语背人悲。
题圆融庵藏书坞辋川图 其一
释慧空（宋代）

千尺苍崖贯日虹，忽惊悬水坐生风。不知摩诘展神力，抟得他方置此中。
琐窗寒 十六夜雪用樊榭韵
叶大庄（清代）

昨雨刚停，晚寒峭甚，烟禽跳瓦。细听折竹，兽炭铜盆新冶。

□□□□□□□，水边蓦记丁家树。正鮰鱼欲上，青裘贳酒，冷吟闲话。

浅浅。分水汊。却在孤村，夜舂声罢。好事南中，堪卜丰年团社。

似明朝千峰草堂，琉璃屏风和粉写。诏山僮迟迟开门，满径香云惹。
葛坛即事
林景熙（宋代）

半壑松云识稚川，携琴曾此写风泉。
日乌月兔神丹古，春蚓秋蛇醉墨鲜。
世事荣枯成一笑，人生好丑在千年。
下方城郭法如海，输与山中枕石眠。
临江仙 其二
刘琬怀（清代）

袅袅馀音竟绝，移商换徵心灰。思伊欲上凤凰台。

柳残何处折，梅落不重开。

宛尔琵琶出塞，幽情逸韵难追。王褒赋就总堪哀。

潜蛟难起舞，唳鹤独迟徊。
宫亭湖
黄庭坚（宋代）

左手作圆右手方，世人机敏便可尔。
一风分送南北舟，斟酌鬼可宜有此。
江津留语同济僧，他日求我于宫亭。
吁嗟人盖自有口，独为栾公不举酒。
栾公千岁湖冥冥，白茅缩酒巫送迎。
朱轓皂盖来托宿，不听灵君专此屋。
雄鸭去随鸥鸟飞，老巫莫歌望翁归。
贝阙珠宫开水府，雨栋风帘岂来处。
平生来往湖上舟，一官四十已包羞。
灵君如愿傥可乞，收此桑榆老故丘。
宣州杂诗二十首 其八
梅尧臣（宋代）

细雨春冈滑，无因驻马蹄。裘单怀后侣，风急过前溪。

近寺闻鱼鼓，穿林听竹鸡。田家舂正急，炊饭待锄犁。
送郭屯田牧涪陵
文彦博（宋代）

涪陵古群接青台，巴俗频思叔度来。鱼竹乍分天顾息，星轺初动隼旟开。

一麾暂辍含香职，双笔犹淹视草才。伫听陜棠民颂洽，紫泥对诏下蓬莱。
句 其三
欧阳景（宋代）

遍向蜀都呈巧样，被人翻入锦纹头。
呈恩府龙学
曹辅（宋代）

此生飘泊住乾坤，南北东西岂更论。万里欲封防墓土，十年重到李膺门。

少惊人事时千变，尽付羁愁酒一尊。主上思贤厚风俗，如公终未老丘园。
集古 其二 寄情
李俊民（金朝）

曾留宋玉旧衣裳，云雨巫山枉断肠。

不为傍人羞不起，夜来新惹桂枝香。
宿静林寺
灵一（唐代）

山寺门前多古松，溪行欲到已闻钟。

中宵引领寻高顶，月照云峰凡几重。
游延庆寺
项安世（宋代）

急雨泷危石，横云焘古碑。
入山芒屦湿，归路角巾欹。
中湿连霄病，平生此段奇。
只今酬妙句，犹自爱当时。
兴济八月望
王思任（明代）

清汉伤心碧，寒光泼眼明。海应添万里，天亦爱中秋。

瓜饼皆知俗，关山自有愁。安能还客夜，尽挂各家楼。
次朱少章韵
晁说之（宋代）

喜就三冬学，仍开橘秫齑。
星霜吴地客，风雨郑人鸡。
兔兴逢蓬溜，高怀绝石梯。
五言何富丽，种玉不论畦。
秋兴九首其七拟杜子美
秦观（宋代）

紫领宽袍漉酒巾，江头萧散作闲人。
悲风有意催林叶，落日无情下水滨。
车马憧憧诸道路，市朝滚滚共埃尘。
觅钱稚子啼红颊，不信山翁箧笥贫。
言怀·恨乏平戎策
高骈（唐代）

恨乏平戎策，惭登拜将坛。手持金钺冷，身挂铁衣寒。
主圣扶持易，恩深报效难。三边犹未静，何敢便休官。
秋日泛舟过朗城庵
严讷（明代）

孤舟兴不浅，日暮浮方塘。抚景自斟酌，击榜歌沧浪。

秋水连天碧，清风传桂香。渚鸥闲自得，狎我为翱翔。
访浩然上人不遇
长闱（清代）

策杖叩禅扉，穿云入翠微。虚堂人迹静，深院俗尘稀。

谈麈惊花落，风铃怖鸽飞。徘徊双树下，但见暮鸦归。
暮年三宠诗 其一 喜童
王佐（汝学）（明代）

衰年病体蓄虚风，双耳骎淫走百虫。毫末秋声鸣飒飒，一腔春意散融融。

许丞谩作老聋客，刘备徒为大耳翁。当日若还知此趣，管教两窍大添聪。
昨日过县斋莫令方以阙雨为言薄晚雨作山行书呈
赵蕃（宋代）

草树高低湿，陂塘曲折通。鸠鸣朝未已，雨气晓犹濛。

念发堂皇上，云生山谷中。滞留公勿厌，更享一年丰。
岁暮柬符象芝
张玉纶（清代）

别后光阴水逝波，讯君佳况近如何。悬知灶上炊烟少，定拟门前债主多。

诗价自然连日长，轩车可复有人过。魏公安否无劳问，依旧馀生墨共磨。
相和歌辞 短歌行二首 其二
白居易（唐代）

世人求富贵，多为身嗜欲。盛衰不自由，得失常相逐。

问君少年日，苦学将干禄。负笈尘中游，抱书雪前宿。

布衾不周体，藜茄才充腹。三十登宦途，五十被朝服。

奴温已挟纩，马肥初食粟。未敢议欢游，尚为名检束。

耳目聋暗后，堂上调丝竹。牙齿缺落时，盘中堆酒肉。

彼来此已去，外馀中不足。少壮与荣华，相避如寒燠。

青云去地远，白日终天速。从古无奈何，短歌听一曲。
简彦庸兄弟
李处权（宋代）

五年踪迹似浮萍，岂料全家入画屏。
春去水田方漫漫，晓来山雾却冥冥。
可怜北客鬓毛白，尚啼主人眸子青。
准拟丰年多酿酒，正宜长醉不宜醒。
杏酪
弘历（清代）

佳寔出精舂，仙浆泛玉溶。清明传节物，南国作时供。

不杂姜盐和，还嗤醴齐醲。最欣湖上坐，瓯影北高峰。
相和歌辞。贾客乐
张籍（唐代）

金陵向西贾客多，船中生长乐风波。欲发移船近江口，

船头祭神各浇酒。停杯共说远行期，入蜀经蛮远别离。

金多众中为上客，夜夜算缗眠独迟。秋江初月猩猩语，

孤帆夜发满湘渚。水工持楫防暗滩，直过山边及前侣。

年年逐利西复东，姓名不在县籍中。农夫税多长辛苦，

弃业长为贩卖翁。
颂古
释慧空（宋代）

不是风幡不是心，曹溪一路尽平沈。
俊鹰岂肯篱边立，直透青霄万万寻。
西江月·席上酒杯难减
洪适（宋代）

席上酒杯难减，鼎中药味频加。老人争得脸如霞。镜里衰容人怕。檐溜尽成冰柱，前村变却梅花。琼瑶破碎为行车。冻雀盈枝堪画。
见梅
方蒙仲（宋代）

平生空四海，红紫委如尘。
梅处生新敬，宁非具限人。
赠王指峰教谕　得宸字韵
唐穆（明代）

文翰曾经品玉宸，綵毫摇映泮池春。杏坛化雨赏心远，水暖江清寄兴频。

官近故乡风习熟，堂登大雅广陶甄。诸生谩笑阮囊涩，游咏偏多得句新。
落第口号
艾性夫（元代）

万里长风鹢退飞，自浇涧水溅征衣。满身只有梅花影，不带西湖柳色归。
题夏氏万赏亭
李彭（宋代）

公家文庄佐县官，万国朝宗天不言。桂梁兰室治私第，鳷鹊建章争绝伦。

昭华秾李态度新，绿尊翠杓罗缤纷。人归夜台金狄泣，一种风流今尚存。

小君家声自阴后，五侯四贵印如斗。渠渠夏屋几百椽，谁能近前畏左右。

去天尺五付此郎，诗豪酒圣复专场。锦鞯花骢折杨柳，霸陵恶少艾如张。

危亭复阁来南州，佳客争门陪俊游。朱轓皂盖驻五马，叵罗醉掷高阳侯。

青蛾皓齿动星眸，尊前舞罢锦缠头。参横月落了不问，四并在手吾何忧。

腐儒萧然愧环堵，藜苋胸中扊扅句。颓然被酒烛如虹，戏效吴歌歌白纻。
同戴石屏十人重游分韵得凿字即席赋
曾原一（宋代）

线径盘邅回，老壁出参错。洞深路欲无，且进还悸愕。

太虚堕滓液，有此奇伟作。芮也劳斧斤，此语失之凿。

斗崖湿生云，泉杂云影落。殿头何时仙，怡然骑木鹤。
寄晁无斁
陈师道（宋代）

稍听春鸟语丁宁，又见官池出断冰。
雪後踏青谁与共，花边著语老犹能。
笑谈莫倦寻常听，山院终同一再登。
今日已知他日恨，抢榆况得及飞腾。
读史偶作二首
陈藻（宋代）

千夫合作一贤人，合数贤人是圣神。
莫道眼前无孔子，一身散作万千身。
程机宜宅吃豆粥
赵万年（宋代）

豆红米白间青蔬，彷佛来从香积厨。异日大官还饱饫，不应忘却在芜蒌。
腊月九日雪三绝句
苏辙（宋代）

腊中得雪春宜麦，瓮里无糟寒恼人。
未暇樽罍伴佳客，先将饼饵许比邻。
至后
方回（元代）

三历推周正，今当七袠开。
不应嫌老迫，更用著愁催。
酒竭倾浑滓，炉残恋暖灰。
故园归去好，移树及春栽。
赠友人三首
李白（唐代）

兰生不当户，别是闲庭草。
夙被霜露欺，红荣已先老。
谬接瑶华霜，结根君王池。
顾无馨香美，叨沐清风吹。
馀芳若可佩，卒岁长相随。

袖中赵匕首，买自徐夫人。
玉匣闭霜雪，经燕复历秦。
其事竟不捷，沦落归沙尘。
持此愿投赠，与君同急难。
荆卿一去后，壮士多摧残。
长号易水上，为我扬波澜。
凿井当及泉，张帆当济川。
廉夫唯重义，骏马不劳鞭。
人生贵相知，何必金与钱？

慢世薄功业，非无胸中画。
谑浪万古贤，以为儿童剧。
立产如广费，匡君怀长策。
但苦山北寒，谁知道南宅？
岁酒上逐风，霜鬓两边白。
蜀主思孔明，晋家望安石。
时人列五鼎，谈笑期一掷。
虎伏被胡尘，渔歌游海滨。
弊裘耻妻嫂，长剑托交亲。
夫子秉家义，群公难与邻。
莫持西江水，空许东溟臣。
他日青云去，黄金报主人。
述怀二首
孙琏（五代）

少也不谐俗，老去益美閒。
百草生已绿，春雨满南山。
朝朝荷锄去，既夕驱牛还。
长生茆檐下，贫贱甚独安。
但愿桑麻长，优游足岁年。
菩萨蛮
朱敦儒（宋代）

老人谙尽人间苦。近来恰似心头悟。九九是重阳。重阳菊散芳。

出门何处去。对面谁相语。枕臂卧南窗。铜炉柏子香。
次韵傅景夏见赠兼简徐季益
张镃（宋代）

懒情妨勇志，闇识乖明时。
昔人嗟远矣，有梦那见之。
百计谐余嗟，第一证以诗。
合处即券钥，宁问渠为谁。
端居偪仄胸，旦旦荆榛披。
又如涸辙鲂，纵漾清塘陂。
宗旨要领会，法律忌脱遗。
泚笔漫拟古，深扃愧无奇。
寒松凛颜采，耻竞桃李姿。
疲马借康庄，敢对骐驎驰。
自娱成自虐，苦心到肝脾。
孰真念本愿，颇或讥繁词。
君侯忽我予，臭味几夙期。
何时结幽磐，开径通双扉。
花明莺锦芗，竹暗蜂烟霏。
应缘更数载，遮莫俗惊窥。
伟编昨珍投，如病和扁医。
月台气醇茂，共社当肩随。
火龟莫视兆，叶吉庸奚疑。
解颐持此先，讵须匡鼎来。
挽郑禹功
曾几（宋代）

郑公高义绝陈雷，别我姑胥首重回。
书迹横斜良足喜，讣音曲折可胜哀。
定知泡影垂垂尽，故傍江湖得得来。
俗眼看公终未是，无生灭处咏归哉。
跋刘敏叔画杨诚斋先生探梅图
邓剡（宋代）

夜起诗翁吟骨健，雪寒梅瘦月初生。
谁教霜月闲描画，景物和人成五清。
苏叔党吕知止许下见访叔党有诗戏赠以此奉答
张耒（宋代）

三年齐安有江山，可当中原故人面。
北来尘埃逢故人，眼前郄作江山见。
君似江山定不疏，能出吾言世亦无。
苏郎下笔妙无敌，吕郎与谈惊未识。
凤雏骥子未宜轻，囊空各有千金璧。
赠君锦绣与琼瑶，报我琅玕金错刀。
溪毛潢污未相弃，岁暮与君甘缊袍。
偶过浣花感旧游戏作
陆游（宋代）

忆昔初为锦城客，醉骑骏马桃花色。
玉人携手上江楼，一笑钩花赏微雪。
宝钗换酒忽径去，三日楼中香未灭。
市人不识呼酒仙，异事惊传一城说。
至今西壁余小草，过眼年光如电掣。
正月锦江春水生，花枝缺处小舟横。
闲倚胡床吹玉笛，东风十里断肠声。
和题会仙石
苏颂（宋代）

双石层棱倚翠巅，相传尝此会群仙。
系风捕影谁能问，空见遗踪尚岿然。
句
卫准（唐代）

莫言闲话是闲话，往往事从闲话来。何必剃头为弟子，无家便是出家人。
升仙
罗隐（唐代）

危梁枕路岐，驻马问前时。价自友朋得，名因妇女知。

直须论运命，不得逞文词。执戟君乡里，荣华竟若为。
绿意·采桑
饶芝祥（清代）

轻寒轻暖，正柔条苍翠，披拂林薮。只见携篮，了角鸦鬟，来到绿薮巷口。

闹蛾扑蝶浑閒事，早又是、饲蚕时候。问当年、陌上罗敷，风景依稀似否。

一捻春尖纤小，筠筐携在手。半掩红袖。露滴蓉裳，雨打荷囊，不管枝新叶旧。

唱歌声出红墙外，恍惚是、催桑老妇。且辛勤、候过三眠，再酌去年葚酒。
戏赠亦仙
林朝崧（清代）

亦仙天麒麟，不可加鞿勒。三十学饮酒，一饮辄一石。

胸有万古愁，江潭荡魂魄。欲排天地出，恨身无羽翮。

飞扬跋扈气，醉后大嚄唶。目不识泰山，二豪空侍侧。

解衣盘礡裸，呕秽恣狼籍。笑示掩鼻人，斯道在屎溺。

玩世诚不恭，浩然无愧色。我生颇同嗜，酒户称劲敌。

拇战亿千场，诗边斗尤力。君比我谪仙，我比君狂客。

往来白社间，一笑称莫逆。近者输一著，因病绝涓滴。

呻吟伏床褥，兴会无复昔。灾生由曲糵，我止愿君亦！

折齿犹细事，烂肠救不得。醉死岂足贤，如何自戕贼！

人生饮酒外，岂无安排策？清谈可忘饥，请君读老易。
寄陈述古宾客万琏郎中二首 其一
范纯仁（宋代）

智浅才疏合窜流，生逢尧舜忍空休。犹惭世旧垂青眼，未报君空已白头。

贵老何由操几杖，爱贤曾是继箕裘。新春遥祝增眉寿，阻向宾筵跪一瓯。
逍遥咏
宋太宗（宋代）

天上及天下，施为那是亲。
物情归造化，大道见深仁，
果位非遥远，贤愚自苦辛。
焉知皆日用，秋换一年春。
哭郑丈四首
叶适（宋代）

道义秦城重，声名冀马空。
河汾谈圣制，邹鲁振儒风。
有学堪经世，无官可效忠。
浮云公岂计，吾道自怜穷。
张子房
黎廷瑞（宋代）

早见沧海君，晚师黄石公。
力士不得力，驱使芒砀龙。
仁义以为椎，气盖百代雄。
一击函谷碎，再击乌江空。
从容一筹毕，全汉酬其功。
何乃不自知，而以留见封。
酂侯辱械系，淮阴叹藏弓。
彼皆为人役，讵敢望此翁。
辟谷岂其然，视世与谷同。
可怜商山老，亦堕子术中。
依韵酬赵令之
李复（宋代）

相逢三十载，少耻事骁雄。
封植思嘉枝，交游叹谷风。
云山轮迹少，葵藿岁时充。
冉冉秋还暮，霜寒泣候虫。
又和再寄二首
范祖禹（宋代）

花落春台静，莺啼晓枕惊。
竹间流水过，窗外白云生。
襟抱怀冰爽，诗篇叩玉清。
荒唐漆园吏，环堵但披荆。
水调歌头
张元干（宋代）

雨断翻惊浪，山暝拥归云。麦秋天气，聊泛征棹泊江村。不羡腰间金印，却爱吾庐高枕，无事闭柴门。搔首烟波上，老去任乾坤。

白纶巾，玉尘尾，一杯春。性灵陶冶，我辈犹要个中人。莫变姓名吴市，且向渔樵争席，与世共浮沈。目送飞鸿去，何用画麒麟。
秋后一日书所见者
张侃（宋代）

秋深山转清，雨定水自绿。庭前牵牛花，粲粲悦人目。

居官已年馀，竟日书吏牍。因閒窥化工，景象不一足。

促织汝何为，懒妇丝断续。夜长清未眠，题诗烧短烛。
读史六首 其四
苏辙（宋代）

桓文服荆楚，安取破国都。孔明不料敌，一世空驰驱。
奉和圣制春日出苑应制（一作瞩目应令，一作明皇诗）
张说（唐代）

禁林艳裔发青阳，春望逍遥出画堂。雨洗亭皋千亩绿，

风吹梅李一园香。鹤飞不去随青管，鱼跃翻来入彩航。

睿赏欢承天保定，遒文更睹日重光。
入城
杨万里（宋代）

杜鹃有底怨春啼，燕子无端贴水飞。
不种自红仍自白，野酴醾压野蔷薇。
李德茂家有磈石如匡山双剑峰求诗
释德洪（宋代）

胸次能藏大千界，掌中笑看小重山。飞来华岳一峰失，幻出匡庐双剑閒。

偶触篆烟云点缀，戏浇砚滴瀑潺颜。莫将道眼生分别，随意聊安几案间。
答天宁长老
释禅惠（宋代）

文殊驾狮子，普贤跨象王。新来一个佛，骑马也何妨。
梨花
陆游（宋代）

嘉陵江色嫩如蓝，凤集山光照马衔。
杨柳梨花迎客处，至今时梦到城南。
次韵张天从
赵文（宋代）

文字于吾身，有如病枝指。
晚思逃天刑，日自参佛髓。
近虽迫老病，颇已了生死。
吾犹说故吾，我已觉今是。
卿云从天来，五色光透纸。
斯文亦厌老，此事尽逊子。
好秋行当中，明月照白水。
谁能访穷山，诗酒相料理。
惟当吟君诗，永夜对明视。
杂诗
谢长文（明代）

我闻精卫鸟，衔木填沧海。一切至诚心，毕生期不改。

虽然功不就，肝胆具精采。海水竭无期，我怀宛长在。

宇宙有变迁，此心自危殆。所患愿力微，中情为废馁。

秉此千古心，海水终见底。
岭海秋怀九首 其三
邓云霄（明代）

江村返照水云黄，虾蟹莼鲈共醉乡。仕路几年惊滟滪，扁舟今醉到沧浪。

尊前词客皆仙侣，方外闲身有漫郎。何处横江调铁笛？数声吹落海门霜。
偈四首 其四
释守智（宋代）

法门不幸法幢摧，五蕴山中化作灰。昨夜泥牛通一线，黄龙从此入轮回。
浣溪沙
欧阳修（宋代）

叶底青青杏子垂。枝头薄薄柳绵飞。日高深院晚莺啼。

堪恨风流成薄幸。断无消息道归期。托腮无语翠眉低。
建士施霆亨自夔以诗相迓
魏了翁（宋代）

三峡云连白帝城，风波九死得馀生。虎头狼尾乱流济，猫面马肝缘壁行。

中衍何妨需在险，心亨但见坎常平。况逢诗友慇勤问，宁复穷途哭步兵。
再用前韵
喻良能（宋代）

晚驱羸马背重城，晓度层峦淡月明。
醉与别愁相唤醒，秋兼诗月一齐清。
舞风繁蓼堤边影，泣露寒蛩草际声。
欲驻征鞍聊小憩，敢将王事徇私情。
将去上清宫题梧桐
刘攽（宋代）

旧日见春华，圆阴羽盖斜。野轩何必扫，小径故从遮。

秋气先摧叶，春风别有花。野夫心好静，异日到山家。
安丰张令修芍陂
王安石（宋代）

桐乡振廪得周旋，芍水修陂道路传。
日想僝功追往事，心知为政似当年。
鲂鱼鱍鱍归城市，粳稻纷纷载酒船。
楚相祠堂仍好在，胜游思为子留篇。
对月作
贯休（唐代）

今人看此月，古人看此月。如何古人心，难向今人说。

古人求禄古及亲，及亲如之何？忠孝为朱轮。

今人求禄唯庇身，庇身如之何？恶木多斜文。

斜文复斜文，颠窒何纷纷。
十二月二十二日葛守送羊羔酒戏占小诗
周必大（宋代）

马乳三年隔大官，羊羔今日倒芳樽。
浅基低唱非吾事，醉梦惟应踏菜园。
忆贵池吴师
陈维崧（清代）

当代论兵会，谁人可擅场？刘琨归朔北，孙策入丹阳。

一诺轻车骑，千言破混茫。灵旗如仿佛，毅魄想飞扬。
金陵杂兴二百首
苏泂（宋代）

甫见梅花方结子，即看燕子已生见。
青春游荡不知返，留住金陵又几时。
斋居
陈师道（宋代）

青奴白牯静相宜，老罢形骸不自持。
一枕西窗深闭合，卧听丛竹雨来时。